**REFERAT DE APROBARE**

**proiectul de ordin al ministrului justiției pentru aprobarea Metodologiei privind cazurile și condiţiile în care se asigură asistența juridică, în mod gratuit de unitate, la cerere, prin avocat, pentru polițiștii de penitenciare, în cazul cercetării penale, urmăririi penale sau judecării sale pentru fapte**

**săvârșite în exercitarea atribuţiilor de serviciu**

La data de 02 august 2019 a intrat în vigoare Legea nr. 145/2019 privind statutul poliţiştilor de penitenciare, publicată în Monitorul Oficial nr. 631 din 30 iulie 2019, care în cuprinsul său, la art. 104 lit. o) prevede: “*Poliţistul de penitenciare are dreptul la: o) asistenţa juridică asigurată în mod gratuit de unitate, la cerere, prin avocat, în cazul cercetării penale, urmăririi penale sau judecării sale pentru fapte săvârşite în exercitarea atribuţiilor de serviciu, în cazurile şi condiţiile stabilite prin ordin al ministrului justiţiei. În situaţia în care se constată vinovăţia poliţistului de penitenciare, acesta este obligat să restituie toate cheltuielile efectuate de unitate*.”

Proiectul de Ordin al ministrului justiției reglementează aspecte ce țin de modul în care este asigurată asistența juridică polițiștilor de penitenciare, după cum urmează:

* Nu pot beneficia de asistență juridică în condiţiile metodologiei polițiștii de penitenciare care sunt cercetaţi penal, urmăriţi penal ori judecaţi pentru: infracţiuni împotriva patrimoniului unităţii; infracţiuni pentru care sesizarea organului de urmărire penală s-a făcut prin plângere sau, după caz, denunţ al unităţii; infracţiuni flagrante;
* Asistența juridică asigurată în mod gratuit de către unitate se acordă la cererea polițistului de penitenciare, cererea fiind însoțită de documentele care fac dovada că polițiștii de penitenciare sunt cercetaţi penal, urmăriţi penal sau judecaţi pentru fapte săvârșite în exercitarea atribuţiilor de serviciu;
* Cererea se aprobă sau se respinge, motivat de directorul unității în care este încadrat polițistul de penitenciare, pe baza analizei efectuate de șeful nemijlocit al polițistului de penitenciare, care stabilește dacă la data săvârşirii faptei poliţistul de penitenciare se afla în exercitarea atribuţiilor de serviciu, luând în considerare atribuțiile prevăzute în fişa postului și de actele normative în vigoare, precum şi a datelor deţinute cu privire la împrejurările săvârșirii faptei.
* În cazul în care polițistul de penitenciare a fost condamnat prin hotărâre judecătorească definitivă, acesta este obligat să restituie sumele suportate de unitate pentru asigurarea asistenței juridice ori dacă s-a stabilit că fapta nu a fost săvârşită în exercitarea atribuţiilor de serviciu, în termen de 3 luni de la data rămânerii definitive a hotărârii de condamnare, iar în situația în care polițistul de penitenciare nu restituie sumele datorate în termen, acestea se recuperează potrivit art. 147 din Legea nr. 145/2019.

Faţă de cele prezentate mai sus, a fost întocmit proiectul de ordin al ministrului justiţiei Metodologiei privind cazurile și condiţiile în care se asigură asistența juridică pentru polițiștii de penitenciare, în cazul cercetării penale, urmăririi penale sau judecării sale pentru fapte săvârșite în exercitarea atribuţiilor de serviciu, pe care îl supunem atenţiei dumneavoastră, în vederea semnării.